LEONARD
MANG’OHA-DAR ES
SALAAM MKUU wa
Jeshi la Polisi (IGP), Simon Sirro, ameagiza kukamatwa kwa mtu anayedaiwa kuwa
ni mume wa mtangazaji maarufu nchini, Zamaradi Mketema, ambaye ametajwa kwa
jina la Shaban  kwa tuhuma za kumtishia
dereva mwenzake silaha aina ya bastola. Akizungumza
Dar es Salaam jana, Sirro alisema kuwa watu hupewa silaha kwa masharti maalumu
na kwamba hawakuwapa ili wawatishie Watanzania. IGP Sirro
alisema tayari Jeshi la Polisi linamsaka kijana huyo licha ya kwamba amekuwa
akiwakwepa kwepa. Kauli ya IGP
Sirro imekuja siku moja baada ya juzi jioni kusambaa video inayomwonesha Shaban
aliyekuwa na gari dogo lenye rangi ya bluu akitishia kumpiga risasi dereva
mwenzake aliyekuwa akiendesha gari kubwa. IGP Sirro
alisema kuwa licha ya kutofahamu sababu ya ugomvi uliosababisha kijana huyo
kutoa silaha lakini suala la kujiuliza ni kama kulikuwa na ulazima kumtishia
silaha. “Tukibaini
umetishia Watanzania kama alivyofanya yule kijana, hatujui ugomvi ulikuwa ni
nini lakini je, kama ni kweli yale yaliyokuwa yanaelezwa kulikuwa na ulazima wa
kutoa silaha kumtishia mwenzake?” Alihoji IGP Sirro . “Kimsingi
mtu ukipewa silaha hakikisha unafuata yale masharti, usipofuata masharti la
kwanza tutakunyang’anya silaha, lakini la pili tutakupeleka mahakamani na la
tatu tutamwomba Mungu tukufunge ili ukirudi nyumbani kwa mke wako au kwa mume
wako uwe na adabu ya kutunza vitu vyako,” alisema IGP Sirro. Katika video
hiyo dereva wa gari kubwa alianza kusikika akimwambia dereva wa gari dogo (Shaban)
kuwa; “umesema unatoa bunduki  itoe hiyo
bunduki,”. Wakati mzozo
huo ukiendelea dereva wa gari dogo (Shaban) aliyekuwa amevaa shati jeupe
alielekea kwenye gari lake na kutoka na bastola. Licha ya
dereva huyo kutoka na bastola yule wa gari kubwa ambaye alisikika akiongea kwa
jazba hakuonesha kutishika na kitendo cha mwenzake kutoka na bastola na
kumwambia kuwa kama anataka kumshambulia kwa bastola haogopi kwa sababu
alizaliwa ni lazima atakufa. “Mimi kufa
nitakufa na wewe utakufa, huna lolote nakwambia kweli huna lolote, toa hiyo
bunduki, mwache aniue,” alisikika akisema dereva wa gari kubwa. Licha ya
dereva wa gari dogo kumwamuru mwenzake akae chini huku akitukana matusi bado
dereva huyo alikataa huku akisisitia kuwa kama anataka amuue. Pia dereva
huyo alionekana akimpiga mwenzake na bastola hiyo kichwani na kumweleza kuwa
atampasua kwa kutumia silaha hiyo aliyokuwa ameishika. Juhudi za
gazeti hili kumtafuta Shaban ziligonga mwamba. Zamaradi
alipotafutwa kwa simu kuzungumzia kuhusu video hiyo na kama mtu anayeonekana
humo ni mume wake, simu yake iliita bila kupokewa na hata alipotumiwa ujumbe
mfupi wa maandishi kwa njia ya mtandao wa Whatsapp licha ya ujumbe huo kusomwa
haukujibiwa. Mmoja wa
watu wa karibu na mtu huyo aliyetajwa kwa jina la Shaban ambaye hakutana jina
lake liandikwe gazetini alithibitisha kuwa ni kweli kijana huyo ni mume wa
Zamaradi.